Jordi Guasch al capdavant de la tècnica de la Colla Joves Xiquets de Valls\nen Castells / per maki / 20 Febrer, 2013 a les 13:04 /\nAquest divendres a la nit tingut lloc ha tingut lloc l’Assemblea Ordinària de la Colla Joves Xiquets de Valls. La junta ha omplert el local del carrer d’en Gassó amb prop de 180 castellers i simpatitzants que han seguit la presentació del nou curs vermell. Nit de comiats i presentacions de càrrecs, balanç de la gran temporada de somni de l’any passat i sobretot il·lusió màxima per superar-se enguany.\nAnem a trams per ordre cronològic. La nit va començar aprovant-se l’acta, els pressupostos del 2012 i exposant-se la partida econòmica per aquest 2013. Seguidament, va arribar el moment de les memòries de les diferents àrees de la colla. L’àrea amb Josep Fernández al capdavant, que continuarà una temporada més com a president, va mostrar-se un cop més decebut amb les maneres de fer dels administradors de la Festa Major de Vilafranca en deixar-los fora de Sant Fèlix. També hi va haver explicacions del perquè la colla no va actuar a la Festa Major de l’Arboç.\nDues cites clau per la Joves al mes d’agost i en què la colla va haver de buscar-se a corre-cuita places per poder acomplir els objectius marcats, que finalment van poder aconseguir. De totes maneres, Fernández és mostrava satisfet per haver fet en totes les actuacions (excepte a l’Aquopolis) almenys una construcció de vuit pisos i destacava amb orgull la màxima implicació en les sortides i els assajos que ha permès formar a la colla una quantitat considerable de castellers nous.\nEn l’aspecte econòmic, el president de la Colla Joves va ressaltar molta col·laboració a la colla, especialment del padrí, que ha aportat molts ingressos en l’últim exercici. També Fernández va explicar que les sortides que fa la colla amb transport són els que són i que es paguen prou bé amb dos autocars a cada actuació. Per últim, el màxim mandatari vermell dels de la camisa vermella va donar a conèixer que l’Ajuntament de Valls ha acordat donar més diners a les actuacions que la colla faci a la ciutat en els propers anys.\nA la memòria de la junta tècnica, Pere Rico va acomiadar-se com a cap de colla. La decisió de deixar el càrrec ve per motius professionals, però va assegurar que en seguirà formant part enguany en una responsabilitat de menys rellevància. En la valoració de la temporada Rico va mostrar-se molt satisfet de l’evolució que ha tingut la colla. Destacava que el punt d’inflexió de la temporada va venir a la Festa Major de Terrassa i després de conèixer que no participarien a Sant Fèlix. A més, l’assistència als assajos ha estat la millor i el compromís a la sortides espectacular, sobretot a la vigília de la Diada Nacional a Valls, on la colla tot i no poder assolir el 9 de 8, va reunir una quantitat espectacular de camises. Un discurs molt positiu i que ajuda a seguir amb l’esperit guanyador de la temporada passada. Per això, l’equip tècnic serà continuista.\nEl fins ara segon cap de colla, Jordi Guasch serà el relleu de Rico. El projecte continuista, que incorporà alguna novetat, espera seguir amb la bona línia de la temporada passada. Guasch en les seves primeres paraules com a nou cap de colla és marca l’objectiu de seguir amb el pas a pas, fer créixer en totes les direccions encara més la colla. Sobretot el treball serà clau, ja que encara és poden assolir objectius.\nTambé va tenir una estona per parlar sobre la polèmica de Sant Fèlix. Guasch no sap si el 30 d’agost seran a la Plaça de la Vila. Només va poder confirmar que de moment cap trucada i cap visita per part dels administradors. No és marquen ser-hi i per això han desenvolupat un calendari sense tenir en compte aquest indret tant obsessiu. L’objectiu de la colla aquest 2013 és seguir fent grans les places, com va a ocórrer l’any passat a Igualada i Torredembarra.\nEl nou màxim responsable tècnic va aprofitar per anunciar que els assajos generals començaran el proper divendres 15 de març.\nAlgunes dates del calendari vermell\nTot i que encara no s’ha transcendit a la web, el calendari de la Joves comença a estar perfilat segons ha pogut observar l’InfoMakis. La primera actuació serà el 21 d’abril a la Diada de Sant Jordi a Vilanova i la Geltrú al costat de Bordegassos i Castellers de Barcelona. Seguidament, al maig, concretament el 5, tornaran actuar a Perafort al costat dels Minyons de Terrassa, com diu la web dels malves. Al juny, abans de Sant Joan arribarà el plat fort de la pretemporada vermella. El 8 de juny a la tarda arribarà a Valls el millor Pati de la història. El Nens del Vendrell i dues grans colles de nou pisos, com són els Minyons de Terrassa i els Xiquets de Tarragona podrien acompanyar els diables vermells a la festa d’obertura de la temporada. Per últim, a l’agost els diables vermells tornaran a ser a Igualada (25 d’agost) i al setembre actuaran a les Festes de la Mare de Déu del Claustre a Guissona (07 de setembre).\nLes grans colles també disposen d’un calendari ambiciós\nNingú desmenteix ni descarta res, però els Minyons de Terrassa tenen pràcticament signat el seu contracte per ser a les Santes de Mataró 2013. Per tant, el 21 de juliol, els malves seran si res no és torça a la capital maresmenca amb Castellers de Vilafranca i Capgrossos de Mataró. La Colla Vella dels Xiquets de Valls també entrava en les travesses de poder ser la tercera colla, però una veu autoritzada rosada anunciava a l’InfoMakis que Minyons, a pesar que en aquesta època fa vacances, estaven a punt de signar el contracte. N’haurem d’estar pendents.\nD’altra banda, abans trobarem una altra actuació sonada a Terrassa. El proper 30 de juny a la Festa Major de la co- capital del Vallés Occidental hi podrien tornar després de deu anys els Castellers de Vilafranca. La invitació dels Verds a la festa major terrassenca hauria estat decidida pels Castellers de Terrassa, ja que són l’agrupació que li toca escollir la colla convidada.\nPer últim, la Colla Jove Xiquets de Tarragona serà a la Festa Major de Corpus de Cornellà del proper 02 de juny en una actuació on també hi prendran part els Minyons de Terrassa.


Entre la fullaca: I del temps plaent, qui en servarà el bagatge d’ànima i record?\nI del temps plaent, qui en servarà el bagatge d’ànima i record?\nVull que sapigueu, amic i amiga, que ara que s’atraca la Festa de Sant Joan, encara no m’he notat el formigueig a la panxa que havia sentit sempre per aquestes dates; aquell entusiasme rejovenit de saber-nos prop d’una celebració que fa rajar l’ànima, més enllà del gaudi festiu i de la trobada joliua. Sí, tenc la sensació que anam perdent, lentament, aquella festa que tant ens va omplir i que ara, de cada any, se’ns fa una mica més difusa. Seria allò que diuen que “de cada bugada perdem un llençol”. Sí. Ho crec així. I em dol. I açò que m’hi he esforçat per treure’m del cap aquesta idea, que he volgut creure una falòrnia. No tenim la vitalitat física d’antany, cert, però la vitalitat emocional diuen que no envelleix i per tant no es tracta tampoc de decadència sentimental.\nAmic i amiga, no som nosaltres els qui perdem propietats per saber viure la festa. Em vaig fent a la idea que és la Festa que perd color, essència i esperit. Tradició, potser. Pens que hi ha forces externes i interessos estranys que deterioren la celebració en la que tant ens havíem identificat. Sí, amic i amiga, sent un dolgut so de fabiol com s’allunya en el temps; sent, d’aquest solstici adiat, un regust estantís. La cita assenyalada ja no arriba per renovar-nos com a ciutadellencs i com a poble fidel i antic. Crec que perdem aquesta fidelitat perquè deixam, en certa manera, que la joia que hem heretat es fongui.\nUn cavaller em va comentar un dia sentir-se trist perquè la qualcada, per la nit, quan arribava al Caragol de Santa Clara trobava els infants adormits. Era massa tard. He notat que molts progenitors no gosen arrambar-se als espais per on passen els cavalls, sigui per una capadeta o bé per dur els fillets i filletes a veure de prop la Qualcada; per fer-los sentir la majestuositat que significa veure davant seu un cavall endiumenjat com eguina i pica de potes en terra per carrons i places. He recordat que de petit, el dissabte de Sant Joan, qui se’n cuidava de mostrar-me la festa era ma mare. Em duia al Caragol des Born. Anàvem dalt es Passeig, era més segur. Hi havia gent, però podia veure els cavalls arronsar i botar: o bé a braços de ma mare, o bé dalt un banc de pedra quan qualcú generós ens feia un petit espai per fer-hi una estona. El dia de Sant Joan el torn era de mon pare. Davallàvem cap as Pla, ben entrat el capvespre, a veure ses Corregudes i Jocs. Sí, sí, baix. Quina bellesa de galops vistos des de dalt les esptales de mon pare! Després va venir la descoberta d’adoslescent i l’energia desbordant de la joventut. Anàvem mamats des de la infàcia i la Festa es podia viure plenament. Quin goig!\nAra els infants no tenen gairebé espai. Hi ha massa gent, hi ha massa interessos… Impossible per ses Voltes, i no en xerrem as Born o as Pla! Nosaltres, amic i amiga, vam tenir de petits la sort de viure i veure els actes centrals. Ara molts pares i avis ja no hi tenen accés a aquests llocs imprescindibles per entendre Sant Joan i han de cercar altres indrets per recrear i alegrar els seus descendents. I açò hauria de preocupar. Per què? Perquè es romp així la més essencial baula de la tradició. Pensau-hi. Perquè la solidaritat generacional és també un fet de justícia.\nAcab de llegir un poema inèdit que m’ha fet pensar. Comença així: “I més enllà del crit de festa, / as Born es reclama justícia; / tot i la cita puntual infalible, / cal que cerquem sota cendres / la genuïna història escrita”. Sí, amic i amiga, la festa ja no és genuïna del tot. Qualcú, interessadament, la desllueix. La mateixa història escrita ens explica que llavors, en temps pretèrit, els Jurats de l’antiga Universitat General de Menorca obligaven, fins i tot, a fer qualcar els caixers que ells mateixos designaven. Era llei (no seria el cas ara, és clar!). I fins i tot defensaven davant qualsevol autoritat civil i judicial superior l’originalitat de la Festa de sempre. Vetlaven per una herència viva i arrelada al cor de la societat (açò sí que s’hi escau encara a dia d’avui). Ara tenim ajuntaments covards i servils que, tot i que he de reconèixer les dificultats per una massificació destructiva, no saben prou què han de fer i a qui han d’escoltar. Jo els recomanaria que escoltassin la veu dels nostres avantpassats, i els demanaria també que no els traïssin. No ho trobau, amic i amiga? Ara hi ha un sector de blasó que ho vol comandar tot, que fa i desfà juntes, que descús costums, que diu als antics cavallers com s’han de comportar… (ells, els pagesos, que duen la tradició injectada a la sang!) per deixar els problemes greus que es resolguin Dalt la Sala. Mirau, amic i amiga, com acaba el poema que vos citava: “Cuegen al cofre vells testimonis / que no van exterminar del tot. / Mentin barbes amb pom de plata! / Salvem els papers i sabrem qui som.”\nQuan escolti el so d’un fabiol enlairar-se pel carrer, no sé, amic i amiga, si sentiré el formigueig a la panxa o em cauran dues llàgrimes. No ho sé. Hi ha massa gent i massa interessos… I creis-me, ens estan deslluint la festa. Per tant, amic i amiga; o sigui, amic lector i amiga lectora, si ens trobam aquests dies assenyalats, ja em donaria per satisfet que em deixeu un somriure empàtic que dugui lluïsor als ulls. Perquè amb la paraula callada segur que ens demanarem… i del temps plaent, qui en servarà el bagatge d’ànima i record?\nSant Joan, juny de 2015\nPublicat per Bep Joan Casasnovas Mascaró a 20:11\nEtiquetes de comentaris: Narrativa, Temes de Sant Joan\nI del temps plaent, qui en servarà el bagatge d’àn...


Nou equip de coordinadors al CBA | Club Bàsquet Argentona\nAmb la marxa anunciada del Xavier Rodriguez del CBA, ja fa temps que es va començar a treballar per a suplir la seva persona. Tasca complicada, ja que es buscava gent de Club, amb una formació i dedicació molt concreta.\nFinalment hem aconseguit un equip tècnic que ajunta experiència amb joventut, i sobretot, moltes ganes de bàsquet.\nL’equip el formen el Gerson Garcia, Pol Federico, Pere Chico , i Esteve Vallmajor, que ja fa un temps van posar fil a l’agulla i juntament amb el Xavier, van començar a treballar preparant la nova temporada, que es presenta molt apassionant.\nEn breu els anireu coneixent, ja que s’ha començat a fer les reunions i entrenaments dels nous equips per a la temporada 2021-2022.\nEls desitgem molta sort i encerts a tots, i confiem que entre tots superarem tots els obstacles fent aquest Club , més gran.


La Universitat de Barcelona amb els refugiats sirians – Lo Campus diari\nLa Universitat de Barcelona amb els refugiats sirians\nData publicació 17 setembre 2015 20 setembre 2015 per redacció\nEl rector Dídac Ramírez i l’estudiant de doctorat Shifa Mathbout.\nLa Universitat de Barcelona ha posat en marxa el Programa de suport als refugiats, un conjunt d’actuacions destinades a donar suport als estudiants i refugiats sirians que arribin a Catalunya fugint del conflicte al seu país. D’aquesta manera, la Universitat calcula que pot arribar a acollir al voltant d’un centenar de persones que tinguin la condició de refugiat, facilitar-los la seva adaptació a Catalunya i permetre la continuació dels seus estudis universitaris a Barcelona. El programa neix sobre la base de cooperació i solidaritat ja existent a la Universitat i en la línia de cooperació que aquest centre manté amb els països àrabs i amb la col·laboració d’altres agents com l’Ajuntament de Barcelona o les entitats de suport als refugiats, per exemple ACSAR (Associació Catalana de Solidaritat i Ajuda als Refugiats).\nEn roda de premsa que ha tingut lloc avui, el rector de la Universitat de Barcelona, Dídac Ramírez, ha anunciat que el programa tindrà un cost aproximat de mig milió d’euros. Una part del finançament vindrà de programes especials de les administracions. «Les línies d’actuació dissenyades per la institució són transversals i es desenvoluparan en origen, és a dir, sobre aquells països que acumulen més gruix de refugiats, i en destí, a la ciutat de Barcelona i l’àrea metropolitana», ha apuntat el rector. A la roda de premsa, Shifa Mathbout, estudiant siriana de la Universitat de Barcelona, ha explicat la seva experiència a la UB. La Shifa va arribar a Barcelona el 2012, on va continuar amb el seu doctorat sobre climatologia a la Facultat de Geografia i Història. En breu, iniciarà una estada postdoctoral a la Facultat de Física. En la seva intervenció, ha volgut agrair el suport rebut tant de la Universitat de Barcelona, dels seus companys i professors, com de la societat catalana.\nLa primera mesura ja posada en marxa ha estat la creació d’una unitat de coordinació que dirigirà Xavier López, director de la Fundació Solidaritat UB i expert en cooperació internacional i suport als damnificats en conflictes. L’objectiu d’aquesta unitat serà canalitzar totes les accions concretes adreçades als refugiats sirians.\nAccions desenvolupades en destí (Barcelona)\nEn primer lloc, la Universitat de Barcelona cedirà sense cost de lloguer un total de 20 places d’allotjament, repartides entre l’edifici Eucaliptus, al barri de Torre Baró, i els col·legis majors del centre.\nEls refugiats que vulguin continuar els estudis podran disposar d’una beca que cobrirà el 100 % del cost de la matrícula. En el cas d’estudiants de grau, es facilitarà el trasllat d’expedient, i en el cas de doctorat i màster, podran cursar a la UB algun programa afí al que feien.\nD’altra banda, els estudiants sirians que arribin a la UB rebran suport per agilitzar la seva adaptació a la societat catalana. Això inclourà la possibilitat de fer cursos gratuïts de 40 hores de cultura i llengua (català i castellà). Des d’Alumni UB i Voluntariat UB es coordinarà la participació d’exalumnes i alumnes per fer tasques de mentoratge i d’acompanyament als nouvinguts de Síria durant els primers mesos d’estada a Catalunya.\nEls serveis de la Universitat de Barcelona també es posen a disposició dels refugiats: els alumnes podran rebre assessorament legal en els tràmits de l’estatus de refugiat, gràcies al suport de la Clínica Jurídica dret al Dret de la UB, on estudiants i professors de la Facultat de Dret duen a terme serveis d’orientació jurídica i tramitació de justícia gratuïta. Els especialistes de la Clínica Psicològica de la Universitat de Barcelona atendran totes les persones que requereixin suport psicològic, tant adults com nens. Per la seva banda, l’Hospital Odontològic de la Facultat d’Odontologia oferirà atenció odontològica a qui ho necessiti.\nAccions desenvolupades en origen\nLa Fundació Solidaritat UB, dins del projecte europeu Observatori Europeu de Memòries, està desenvolupant mesures d’actuació en països com ara Hongria i Sèrbia, en coordinació amb universitats i entitats sobre el terreny, per tal de pal·liar les difícils circumstàncies dels refugiats en aquests estats.\nLa trajectòria de cooperació de la UB amb els països àrabs inclou, a més del treball de tipus més humanitari, tota una tasca més estructural per enfortir la cooperació acadèmica i de recerca amb aquesta àrea geogràfica. En aquest sentit, es participa en els projectes Avempace dins del programa Erasmus Mundus de la UE. En concret, aquest curs 2015-2016 ja estudien a la UB tres estudiants sirians de doctorat i postgrau.\nDes de la Universitat de Barcelona s’ha impulsat també la creació de la Conferència Araboeuropea d’Educació Superior (AECHE), un pont entre l’Associació d’Universitats Àrabs (AARU) i l’Associació Europea d’Universitats (EUA). La tercera edició de l’AECHE, que tindrà lloc l’any vinent, inclourà un apartat dedicat íntegrament a refugiats. També es procurarà, dins l’AECHE, engegar projectes que pugui finançar el Madad Fund, un fons de la UE per respondre a la crisi siriana.\nLa Universitat de Barcelona impulsarà un programa de voluntariat per enviar recursos als camps de refugiats. Igualment, també farà accions de difusió i de comunicació, com la taula rodona «La crisi dels refugiats a debat: en el dret d’asil i l’acollida», que tindrà lloc el dia 22 de setembre al Parc de les Humanitats i les Ciències Socials.\nAls anys noranta, la UB ja va firmar dos acords amb l’Associació Catalana de Solidaritat i Ajuda als Refugiats per donar suport a estudiants que fugien de la Guerra dels Balcans.\nSegons dades de Solidaritat UB, des de l’inici del conflicte armat sirià el 2012, han mort prop de 250.000 persones, hi ha hagut un milió de ferits i la meitat dels 22 milions de persones que vivien al país ha hagut de marxar de casa seva. Es calcula que més de quatre milions de persones han abandonat Síria.♦


Bibliocastellet: de desembre 2012\nUn "recomanador" de llibres\nUs presentem un recomanador de llibres digital perquè l'estreneu aquestes vacances de Nadal.\nSi no sabeu quin llibre llegireu o regalareu... cliqueu i us faran la proposta d'un seguit de títols que s'ajustaran als vostres gustos lectors i podreu triar amb la seguretat que el llibre us agradarà!!!\nPublicat per Biblioteca Castellet a 8:50 Cap comentari:\nBones Festes i bon Any Nou 2013!\n(Text d'en Gianni Rodari, escriptor, pedagog i periodista especialitzat en literatura infantil i juvenil)\nPublicat per Biblioteca Castellet a 21:03 Cap comentari:\nExpliquem contes als més petits!!!\nAquesta setmana, els alumnes que fan l'optativa de 2n d'ESO, "Alumnes contacontes", han pogut aplicar les tècniques orals apreses i han anat a explicar els contes preparats a les Escoles Bressol "Castellnins" (Castellgalí) i "La Pau" (El Pont de Vilomara). Els nens i nenes de 2 anyets escoltaven amb les orelles ben obertes les històries que els nois i noies de l'institut els explicaven. Va ser una estona plena d'emocions!\nPublicat per Biblioteca Castellet a 16:26 Cap comentari:\n"Hi ha gent a qui no agrada que es parle, s'escriga o es pense en català. És la mateixa gent a qui no els agrada que es parle, s'escriga o es pense"\nI així, fem nostra la frase que està circulant per les xarxes socials durant aquests dies de manera massiva. Una frase de l'Ovidi Montllor, cantant i poeta, i que per a nosaltres és la resposta a la reforma educativa proposada pel ministre José Ignacio Wert.\nQuanta raó, Ovidi, quanta raó! Et trobem a faltar!\nPublicat per Biblioteca Castellet a 20:39 Cap comentari:\nEl llibre del mes de desembre\nAquest mes ens solidaritzem totalment amb la Marató de TV3 i com a llibre del mes triem “El llibre de La Marató” que es presenta sota el títol de “Tot està per fer i tot és possible”. Són nou relats "que barregen la ficció amb el testimoni real, l’assaig i la reflexió punyent servits per la rúbrica de Sebastià Alzamora, Maria Barbal, Blanca Busquets, Carles Capdevila, Josep M. Fonalleras, Salvador Macip, Albert Om, Àlex Rovira i Francesc Torralba. A més, cal afegir-hi l’humor d’artistes gràfics com són Toni Batllori, Forges i Andreu Buenafuente" tal com diu el bloc de la Marató.\nD'altra banda, també recomanem el disc solidari de la Marató: 21 artistes canten un total de 18 cançons. Per fer-nos una idea de com estàn fets, TV3 estrena el “making of”, que mostra el procés de creació tant del disc com del llibre que aquest any acompanyen La Marató.\nPublicat per Biblioteca Castellet a 15:34 Cap comentari:\nL’estiu, una oportunitat per a la lectura\n"Hi ha gent a qui no agrada que es parle, s'escrig...


[CRÒNICA] No tornem, mai hem marxat | acampadacdv\n← [ARTICLE] ¿Dónde está el 15M? ¿Dónde os habéis metido tod@s?\n[FOTOS] Manifestació 12M →\n[CRÒNICA] No tornem, mai hem marxat\nPublicado el 13/05/2012 por acampadaCDV | Deja un comentario\nEl 15M omple el passeig de gràcia i fa una assemblea permanent a Pl.Catalunya\nLa manifestació indignada de Barcelona ha aplegat un mínim de 136.000 i un màxim de 155.000 manifestants, segons els nostres càlculs de superfície i densitat. La fotografia del recompte l’hem feta quan la capçalera era al passeig de Gràcia amb el carrer Mallorca i la cua al carrer Balmes amb la Gran Via de les Corts Catalanes\nLa multitudinària marxa indignada del 12 de maig a Barcelona ha tornat a mostrar-se com un enorme formiguer que anava aportant manifestants des de tots els punts de l’àrea metropolitana. Malgrat que la policia ha donat una xifra de 45.000 assistents, nosaltres n’hem pogut comptabilitzar més de 136.000, arribant a quedar tot el passeig de Gràcia ple des de l’avinguda Diagonal i fins a la plaça de Catalunya. La mobilització ha començat a primera hora del matí a Montcada i Reixac, on la marxa del Vallès ha iniciat l’última etapa d’una setmana de caminada en direcció a Barcelona. A migdia ha estat el torn de Badalona, des d’on ha sortit la columna nord, on s’hi han aplegat la gent de Sant Adrià de Besós, Verneda i Poblenou. En paral·lel caminava la columna que ha arrencat de Santa Coloma de Gramanet i ha sumat manifestants a Sant Andreu de Palomar. Gent de Nou Barris, Clot i Horta-Guinardó també s’hi han sumat a la plaça de les Glòries. En aquest punt ja eren milers que han avançat per la Gran Via fins al punt d’inici de la marxa. La columna sud ha sortit des de Cornellà de Llobregat a les 14h en direcció a la carretera d’Esplugues i amb parada al dinar popular del 15è aniversari de Can Vies, a la plaça Màlaga de Sants. Allí s’hi han sumat el bloc de l’Hospitalet de Llobregat i el bloc reflectant, un peculiar grup de performance disfressat amb paper i roba d’alumini que ha protagonitzat divertides accions contra entitats bancàries i destacaments policials ubicats al llarg del recorregut. A la plaça d’Espanya s’hi han afegit gent d’El Prat de Llobregat i la Zona Franca. Des d’aquí també eren milers. A mesura que la marxa s’apropava a la plaça de Catalunya es visibilitza la gran dimensió de la protesta, amb nombroses petites columnes i blocs impossibles d’enumerar.\nDiverses iaioflautes duien la pancarta de capçalera\nLa marxa s’obria amb aquest lema «#12m15m El poble som la solució», i el gruix dels que duien la pancarta en el punt de sortida eren iaioflautes. La marxa ha enfilat el carrer Balmes, que ha quedat ple de gom a gom des de la ronda Universitat i fins a l’avinguda Diagonal. Els crits més recurrents durant tota la manifestació feien referència al rescat de Bankia i altres entitats financeres, moltes crítiques a la monarquia, i molts crits a favor de la Laura Gómez, secretaria d’organització de la CGT empresonada pels fets de la vaga general. Una part important de la manifestació era gent del sector de l’ensenyament (escoles bressola, ensenyament primari, secundari i universitats). Això s’evidenciava amb els globus i les samarretes de l’Assemblea Groga. També hi havia cartells de color verd amb les sis reivindicacions principals del moviment del 15M reflectides al manifest unitari. La mobilització ha circulat durant 70 minuts pel passeig de Gràcia, amb una forta escridassada davant de la Borsa. Finalment, a la plaça de Catalunya s’hi han aplegat milers per a fer-hi una llarga assemblea on s’han exposat propostes i opinions, s’han fet crides i s’ha organitzat la feina logística i de continguts de les diferents comissions. Aquesta nit ja s’hi han plantat una quarantena de tendes d’acampada, així com les carpes informatives dels diferents eixos de debat de l’assemblea permanent amb activitats que s’iniciaran diumenge a migdia.\nInfinits cartells i frases imaginatives\nAlgunes de les coses que s’han pogut llegir als cartrons, cartolines, cartells i pancartes que duien les manifestants: «Ens heu rebut per sobre de les nostres possibilitats», «Acabem amb la dictadura», «Contra l’enderrocament de la Rotonda», «Perquè no et retalles els ous?», «Rescat de Bankia? No amb els meus diners», «No ens representen», «Las infantes per les elefantes», «Oe oe, oe oa, a Artur Mas li volem preguntar.. quants diners s’embutxacarà per retallar educació i sanitat», «No tenim por a canviar el món», «Mas dimissió i Puig a la presó», «Govern PPatrocinat per Mango», «Rescatem l’educació», «Generación JASP. Jodida aunque sobradamente preparada. Para la autogestión», «Hitler, 17 milions de vots: demòcrata? Cínics no», «Abraça, comparteix, valora, escolta més», «Nos tenéis hasta los huevos», «A mi no me miréis, yo no les he votado», «En ocasiones veo guillotinas», «No quiero decirles a mis padres que permití que se perdiera todo por lo que lucharon», «Mariano, Mariano, no llegas al verano», «Banqueros al banquillo», «Ya no tengo ni pa las chuches» o «Ho aconseguirem? plantarem flors al ciment?».\nNombrosos blocs de barris i entitats\nCol·lectiu Gai de Barcelona (Els drets i llibertats no es toquen), Iaioflautes (Vam lluitar i lluitarem), Auditoria Ciutadana del deute, Inflexió (El futur no està escrit), Comissió de la gent gran (La nostra misèria, els vostres beneficis), Comunitat educativa (Per l’educació pública, cap retallada), SOS Bressol (Amb l’atenció dels més petits no s’hi juga), Grup d’educació pública de l’acampada Terrassa, IES Costa i Llobera, Escoles i IES de Sarrià i Sant Gervasi, Coordinadora d’AMPAs de Gràcia (Escola pública, l’escola de tots), Laura Llibertat (duien un Gernika al darrera), bloc independentista (Som poble. El poder és nostre), bloc Vallès Oriental, Poble Sec (No tornem, mai hem marxat), Assemblea d’Aturats (Paro, hipoteca, soluciones ya), bloc PUDUP (Ni pujada de taxes, ni acomiadaments. Salvem la universitat pública), PAH Hospitalet, bloc de Sant Boi de Llobregat, Revolta Global (No pagarem el seu deute), Afectats per les preferents (Ladrones devolved nuestros ahorros ya), Assemblees Ciutadanes Constituents, un gran llençol blau amb totes les iniciatives que han sortit del 15-M que hi posava «Somos todas una. Tu problema es el mio», Asociación por el trabajo digno, 15-M de Vilafranca del Penedès, Coordinació laboral i suport mutu (Contra el pacte social i la reforma laboral), bloc de migració (Papeles y derechos para todos), Assemblea muntanya, Bloc feminista i antipatriarcal, Sant Andreu de Palomar, Stop desnonaments, bloc Sabadell, bloc Vallès Occidental, columna nord (El sistema está muerto, el pueblo está vivo), bloc Assemblea Social del Poblenou, bloc No Passaran (La revolució és la solució), bloc Badalona, En Lluita (Contra el PP i la dictadura dels mercats: revolució del 99%), #cronicoflautas, CAP Guineueta i Educació i sanitat pública i de qualitat.\n[VÍDEOS] Recull de la Marxa del Vallès i 12M emesos en directe – Terrassa Respon\n[VÍDEO] Un any d’indignació (matí) – tv3\n(sortim la Marxa Vallès !)\n[VÍDEO] Un any d’indignacio (nit) – tv3\n[NOTÍCIA] Indignats: Volem que la nostra veu sigui escoltada! – laveu.cat\n[NOTÍCIA] La Marxa dels Indignats del Vallès abandona Montcada – laveu.cat\n[VÍDEO] #12M Barcelona. Mai no hem marxat – 15MBcn


Els pares i mares de Burjassot reben informació sobre l'Escola d'Estiu 2020 | Valencia Extra\nEl pròxim 22 de juny donarà principi l’Escola d’Estiu 2020, posada en marxa des de les àrees de Cultura i Joventut de l’Ajuntament de Burjassot. Amb unes circumstàncies extraordinàries sobrevingudes per la crisi sanitària del coronavirus, l’Escola d’Estiu 2020 obre les portes enguany en el CEIP Miguel Bordonau, amb places limitades i contribuint a la conciliació de les famílies del municipi.\nPocs dies abans que comence aquest projecte anual per a la dinamització de l’oci i el temps lliure dels més petits, ja de vacances, dijous passat va tenir lloc, en el col·legi Miguel Bordonau, una reunió informativa dirigida als pares, mares i tutors dels nens i nenes que s’han matriculat a l’Escola d’Estiu. La reunió, convocada per part dels tècnics municipals de Cultura i Joventut i comptant amb la presència i participació dels monitors i monitores que estaran a càrrec dels petits, va tenir lloc a l’aire lliure i es va celebrar respectant la distància mínima de seguretat entre els assistents.\nLa trobada entre l’organització i les famílies va servir perquè pares i mares buidaren tots els dubtes respecte a com es desenvoluparà aquesta edició, especial donades les circumstàncies, de l’Escola d’Estiu. Per part de tècnics i monitors es va avançar informació d’interés sobre, per exemple, com s’organitzarà el protocol d’entrades i sortides a l’Escola i totes les mesures d’higiene i protecció que se seguiran, ateses les normes i recomanacions sanitàries per a la prevenció de la COVID-19.\nEn l’àrea de Cultura de la web municipal està disponible, per a la seua consulta i descàrrega, el PROTOCOL ESPECIAL COVID-19, que se seguirà durant l’Escola d’Estiu, un document que també ha estat facilitat a les famílies.


Així es prepara per competir el nou Cupra e-Racer | ElMotordeGirona.cat\nUnir el rendiment i l’electrificació amb l’eficiència i la sostenibilitat. Aquest era el repte de l’equip CUPRA per dissenyar i desenvolupar el model per a la competició multimarca de turismes 100% elèctrics, el Pure ETCR. El resultat és el CUPRA e-Racer, que ja està preparat per conquerir els circuits.\nUn nou e-Racer per a un nou León.\nCom el seu antecessor, l’e-Racer està creat a partir del CUPRA León. L’última generació del turisme compta amb un disseny més aerodinàmic que mai, el que ha servit als enginyers de CUPRA Racing per desenvolupar un cotxe de competició més dinàmic i potent que arriba als 270 km / h. “El xassís és completament nou, ja que està basat en la plataforma de el nou León, 50 mil·límetres més llarga i amb un disseny de sèrie més eficient. La base de la carrosseria i els seus elements mòbils són estrictament de sèrie. Els para-xocs, taloneres, aletes de roda i aleró són de disseny nou. A més, s’han afegit elements aerodinàmics com el splitter anterior “, afirma Xavi Serra, responsable de desenvolupament tècnic de CUPRA Racing.\nMés potència, més eficiència.\nUna de les novetats de l’e-Racer de l’any 2020 és l’ampliació de la capacitat de la bateria. S’augmenten les cel·les a 6.270 unitats, amb una nova distribució del seu interior i una millor refrigeració que la fan més eficient en els temps de càrrega. “Hem aconseguit fer un pas endavant en la seguretat, ja que s’ha treballat en la millora de la resistència a l’impacte i intrusió en la bateria”, segons Serra. El sistema electrònic també s’ha redissenyat amb una completa reprogramació.\nEvolució mesura al mil·límetre.\nPer compensar els 50 mil·límetres ampliats del CUPRA León en el qual es basa l’e-Racer i la nova estructura de protecció de la bateria, molts elements s’han reconfigurat. “Hem optimitzat el pes de molts dels components. Interiorment, la carrosseria compta amb importants canvis per instal·lar la bateria i la resta de components elèctrics. No solament s’ha reforçat des del punt de vista de competició l’arc de seguretat, també hem treballat amb nous components per aconseguir un millor nivell de rigidesa i torsió “, comenta el responsable de desenvolupament tècnic de CUPRA Racing.\nLa nova imatge de l’e-Racer també ha canviat: llantes en el distintiu color copper i més presència del blue petrol a la carrosseria, combinat amb el blanc. “Hem volgut combinar l’ADN de CUPRA amb un enfocament aerodinàmic. Per a això, s’han dissenyat uns gràfics progressius amb detalls en copper que, a més de dinamisme, defineixen i suavitzen la unió entre les dues parts de el cos en blanc i blau “, afirma Francesca Sangalli, responsable de Color & Trim Concept & Strategy.\nCreant el futur de les carreres amb zero emissions.\nD’aquí a un disseny innovador es troben 4 motors que porten a l’elèctric de competició a aconseguir els 100 km / h en tan sol 3,2 segons. Amb aquesta potència, que aconsegueix amb tan sols una marxa, el nou e-Racer ja es prepara per al nou campionat de turismes 100% elèctrics, el Pure ETCR, amb Mattias Ekström i Jordi Gené com a pilots oficials. “El punt de referència per crear una competició internacional multimarca ha estat l’e-Racer. Tècnicament hem obert el camí “, assegura Xavi Serra.\ntags: Cupra E-Racer Elèctric León\nprevious Seat reinventa els auto cines a Alemanya


Amb Asisa Vida Tranquil·litat Hipoteca no hauràs de preocupar-te pels pagaments de la hipoteca en cas que tu faltis. Una assegurança que garanteix l’estabilitat financera de la teva família enfront d’impagaments de la hipoteca en cas de defunció o incapacitat amb una prestació econòmica.\nCobreix el teu préstec hipotecari i garanteix l’estabilitat financera de la teva família\nAsisa Vida Tranquil·litat Hipoteca és l’assegurança que salda les quotes pendents del teu préstec hipotecari en cas de defunció o incapacitat absoluta permanent per qualsevol causa. El salvavides que necessita la teva família si tu no estàs.\nAmb la nova Llei Hipotecària, els bancs ja no poden vincular una hipoteca a la compra d’una assegurança. Davant aquesta situació, Asisa Vida Tranquil·litat Hipoteca protegeix i garanteix l’estabilitat financera de la teva família davant qualsevol desgràcia que pogués succeir, cobrint els pagaments pendents de la hipoteca en cas que faltis.\nSi tens entre 18 i 64 anys, Asisa Vida Tranquil·litat Hipoteca és l’assegurança de vida que necessites\nSi tens entre 18 i 64 anys i cerques una assegurança de vida hipotecari, Asisa Vida Tranquil·litat Hipoteca és l’assegurança de vida que necessites per a protegir la teva família davant qualsevol situació desagradable.\nAsisa Vida Tranquil·litat Hipoteca indemnitzarà a la teva família amb un capital d’entre 18.000 i 300.000 euros en cas de defunció, incapacitat permanent o absoluta per qualsevol causa, per a així fer front als pagaments del teu préstec hipotecari pendents.\nDescobreix Asisa Vida Accidents\nUna assegurança d’accidents individual, únic en el mercat assegurador espanyol, que cobreix els dos riscos més importants que poden derivar d’un accident; la Incapacitat Absoluta Permanent (IPA) i la defunció.


Mor un home de 81 anys a Menorca pel covid-19 i ingressa un nin de 12 anys\nUn usuari del geriàtric de Santa Rita, primer positiu dels darrers set mesos\nEls professionals de l'Àrea de Salut de Menorca segueixen identificant nous contagis. ARA BALEARS\nMaóMenorca continua sumant nous contagis i el ritme de positius es manté des de fa una setmana. Així, durant el cap de setmana s'han diagnosticat 201 nous contagis, 88 corresponents a diumenge, 101 dissabte i 12 de primera hora d'aquest dilluns.\nDels 731 casos actius per coronavirus a l'illa, 700 estan en seguiment per les Unitats Volants d'Atenció al Coronavirus (UVAC), mentre que hi ha 15 pacients ingressats a planta de medicina interna i un a la Unitat de Cures Intensives (UCI) de l'hospital Mateu Orfila de Maó. A més, també hi ha 15 professionals sanitaris infectats.\nLa notícia luctuosa és la mort d'un home de 81 anys, amb patologies prèvies i que estava ingressat a planta de medicina interna. També hi ha preocupació per un nin de 12 anys que ha ingressat al Mateu Orfila, i per l'home de 52 anys que està a l'UCI. En canvi, la notícia positiva són les 257 altes mèdiques.\nD'altra banda, un usuari del centre sociosanitari de Santa Rita, a Ciutadella, ha estat traslladat aquest dilluns a l'hospital després de donar positiu en covid-19. És el primer intern contagiat dels darrers set mesos en els diferents geriàtrics de l'illa. El positiu ha obligat el Consell de Menorca, titular de l'equipament, a cancel·lar les visites i sortides d'usuaris, així com aïllar una persona mentre, que sis estan en observació.\nmenorca area salut menorca IBSalut contagis covid19 coronavirus Hospital Mateu Orfila


Activitats per a infants, joves i adults amb motiu de la Castanyada - Ajuntament de la Pobla de Claramunt\nData i hora oficials: 02/03/2021 11:21\nActivitats per a infants, joves i adults amb motiu de la Castanyada\nEl nostre municipi va organitzar, amb motiu de la Castanyada, diverses activitats per a infants, joves i adults. A la Llar d'Infants Municipal Sol Solet i a l'escola Maria Borés es van fer diverses activitats adreçades a la quitxalla, al Cau Jove es van portar a terme dos tallers i l'Associació per a l'Oci de la Gent Gran va tancar l'agenda de propostes amb un ball amb el grup A Vives Veus.\nLa regidoria de Joventut, a través del Cau Jove, va organitzar, el dimarts 30 d'octubre a la tarda, un taller de panellets en què hi van participar vint-i-dos nois i noies. En van fer de diferents gustos, com xocolata, coco, ametlla, pinyons, cirera o avellanes. Un cop fets els van poder tastar.\nI el dimecres 31 d'octubre a la tarda, una quinzena de joves van aprendre a maquillar-se amb motius de Halloween. El taller va anar a càrrec de Verònica Vázquez i els participants es van poder caracteritzar d'un personatge famós o bé pintar-se cicatrius o ferides per oferir un aspecte terrorífic. La professora va donar les pautes i després els joves es van poder pintar entre ells.\nA la llar d'infants, el dimecres 31 d'octubre al matí, els nens i nenes van rebre la visita de la Castanyera, que els va portar castanyes i moniatos i junts van tastar els panellets que ells mateixos havien elaborat. Els més menuts també van treballar diversos aspectes relacionats amb festivitat i els van explicar el conte de la Castanyera.\nA l'escola, el dimecres 31 d'octubre al matí, es va rebre la visita de la Castanyera, que va llegir un conte i va explicar d'on ve la festivitat als nens i nenes des de P3 fins a segon. Des de tercer fins a cinquè, van ser els estudiants i les estudiantes qui van relatar una història a la Castanyera, que, durant la visita, va estar acompanyada pels nois i noies de sisè.\nA la tarda, l'alumnat va oferir una actuació, que era previst que es fes al pati del centre i oberta als familiars però que, a causa de la pluja, es va traslladar al gimnàs i es va fer sense públic. Els nens i nenes d'educació infantil van fer una mostra de cançons de tardor i els d'educació primària van ballar diferents peces d'estils musicals diversos, com rock, clàssic, rumba o música popular.\nA continuació, els i les alumnes de sisè van repartir bosses de castanyes entre la resta de l'alumnat, que es van torrar amb la col·laboració d'algunes mares i pares. A més de totes aquestes activitats, el centre educatiu estava decorat amb diversos motius de la festivitat i de la tardor.\nPer tancar les propostes de la castanyada d'enguany, el diumenge 4 de novembre a la tarda a l'Ateneu Gumersind Bisbal, l'Associació per a l'Oci de la Gent Gran va organitzar un ball amb el grup A Vives Veus. Hi van assistir un centenar de persones que a més de ballar van poder menjar castanyes i panellets, acompanyats d'un got de moscatell. La festa es va acabar cap a les 9 del vespre.\nTaller de panellets, al Cau Jove\nPares i mestres preparant les bosses de castanyes, a l'escola\nVisita de la Castanyera, a la llar d'infants municipal


Acte Exposició 'Construint el territori. Arquitectura tradicional i paisatge a Catalunya' | Ajuntament de Torà\nExposició 'Construint el territori. Arquitectura tradicional i paisatge a Catalunya'\nDel divendres 12 gener al dilluns 26 febrer de 2018\n19 h 00 a , Guissona\nLa Biblioteca de Guissona inaugura el divendres 12 de gener, a les 7 de la tarda, l’exposició itinerant Construint el territori. Arquitectura tradicional i paisatge a Catalunya, la podreu veure fins al 26 de febrer.\nL’exposició ha estat impulsada i concebuda per l’Observatori del Patrimoni Etnològic i Immaterial i produïda pel Departament de Cultura de la Generalitat de Catalunya en coordinació amb l’Institut Ramon Muntaner mitjançant ajut de l’Obra Social de ‘La Caixa’. Amb la intervenció dels comissaris de l’exposició, Fabien Van Geert i Ferran Estrada.\nfins diumenge 24 febrer 2019\nEl Brut i la Bruta 2019


València porta al Tribunal de Comptes la pilota urbanística del Parc de Capçalera\nL'Ajuntament va pagar 18,2 milions d'euros per tres parcel\_·les taxades en 960.000 euros propietat de les famílies Cotino i Gómez-Trénor en l'època de Rita Barberá.\nL'alcalde, Joan Ribó, i el regidor d'Urbanisme, Vicent Sarrià, entenen que com a mínim hi ha hagut negligència i creuen que el cas podria acabar en els jutjats.\n24/03/2017 - 14:05h\nImatge del Parc de Capçalera.\nL'Ajuntament de València ha traslladat al Tribunal de Comptes el cas dels pagaments realitzats a les famílies Cotino i Gómez-Trénor per les expropiacions de les seues tres parcel·les per a l'execució del Parc de Capçalera en l'època de Rita Barberá al capdavant del Consistori.\nAixí ho han anunciat aquest divendres l'alcalde de València, Joan Ribó, i el regidor d'Urbanisme, Vicent Sarrià, que han explicat que després de la requalificació dels terrenys rústics a urbanitzables realitzada per a l'execució de l'esmentat parc, el jurat provincial d'expropiacions va taxar l'any 2005 en 960.000 euros aquests tres terrenys (687.000 euros les dels Cotino i 273.000 euros les dels Gómez-Trénor).\nNo obstant això, l'equip de Govern del PP, fent cas omís dels advertiments dels seus tècnics i fins i tot dels propietaris dels terrenys, no va abonar aquestes quantitats, cosa que sí que va fer amb les altres 41 parcel·les que s'expropiaren per a executar el jardí.\nPassats cinc anys, els propietaris dels terrenys van demanar una retaxació dels valors dels terrenys, aconseguint que la dels Cotino passara a costar 4,1 milions amb interessos inclosos, i la dels Gómez-Trénor, després de recórrer al Tribunal Suprem, va elevar la seua taxació als 14,1 milions d'euros.\n"L'Ajuntament va acabar abonant 18,2 milions d'euros per unes parcel·les que li hagueren costat 960.000 euros si les haguera pagat dins del termini i en la forma escaient, la qual cosa suposa com a mínim una clara negligència en la gestió del PP que ha causat a l'Ajuntament unes pèrdues de 17,2 milions d'euros", ha lamentat l'alcalde de València Joan Ribó.\nPer la seua banda, Sarrià ha advertit que si de les conclusions de l'informe del Tribunal de Comptes es dedueixen responsabilitats penals, el mateix tribunal ho traslladaria a la Fiscalia perquè óbriga una investigació.


Noticia UPV Alcoy: El valencià té capacitat d’influència social? De la plaça pública als continguts transmèdia. | Campus de Alcoy de la UPV\nXXIII Jornada de Sociolingüística d'Alcoi\nEl valencià té capacitat d’influència social? De la plaça pública als continguts transmèdia.\nEls dies 23 i 24 de març de 2018 tindrà lloc a la Sala de graus "Roberto García Payá" del Campus d'Alcoi de la Universitat Politècnica de València la XXIII Jornada de Sociolingüística d'Alcoi.\nL'edició d'enguany pretén debatre sobre la capacitat d’influència social del valencià. S’analitzaran les diferents campanyes de promoció lingüística, es reflexionarà sobre la seua influència en els àmbits públics, els mitjans de comunicació, els continguts transmèdia i les xarxes socials.\nEl termini d'incripcions finalitza el 20 de març de 2018. El preu és de 20€ per a estudiants i 25€ per al públic en general. Els estudiants que vulguen allotjar-se al Col·legi Major Ovidi Montllor: 10 euros (amb la presentació del justificant de la reserva).\nEs tracta d'una acció formativa reconeguda per la Conselleria d’Educació, Investigació, Cultura i Esport.


Duel amb majúscules a la frontera\nCita de les que fan afició a La Jonquera aquest cap de setmana. Toca carretera i manta per visitar els fronterers en un matx que pot començar a definir les aspiracions de tots dos equips en aquest nou curs.\nPer bé que només estem a la jornada 10, el grup 1 és extremament exigent i dur i no permet gaires ensopegades si es vol ocupar la zona noble de la taula. I precisament l'equip ve de patir un sotrac important al Municipal: la derrota davant del Sant Cugat va ser un autèntic gerro d'aigua freda per al conjunt vigatà; per inesperada i per la manera com va arribar, cruel en els últims minuts. L'autocrítica per part dels tècnics va arribar de forma immediata, a la sala de premsa. Des de dimarts, però, s'ha passat pàgina i s'espera el partit contra La Jonquera amb ganes i il·lusió de tornar a sumar els tres punts a domicili.\nPer intentar doblegar La Jonquera, Rafa Rodríguez i Xevi Melero tenen encara la baixa segura de David Busquets, a la qual s'hi afegeix Gerard Enrich, qui descansarà després de sentir unes molèsties diumenge passat. Per contra, Miki Lopez i 'Sua' tornen a la convocatoria i estaran a disposició dels místers .\nEls jonquerencs han tingut un inici de curs dubitatiu i ple d'altibaixos. Els de Joan Mármol no han acabat d'adaptar-se a la categoria -després de descendir de Tercera Divisió- i de moment ocupa una discreta dotzena posició amb 11 punts, dos menys que el Vic. La setmana passada, no passaven de l'empat a zero contra el cuer a Castellar del Vallès. De fet, en nou partits, La Jonquera només ha marcat set gols, la meitat que els vigatans. A Les Forques, ha guanyat dos dels quatre partits disputats (San Juan de Montcada i Banyoles) mentre que perdia contra Manlleu i Manresa.\nAmb l'esperit de Castellar i Sabadell i l'orgull ferit per la derrota de la setmana passada, el Vic vol guarir-se per la via ràpida i sumar tres punts més al camp d'un dels cridats a ser també a dalt de la taula. #SomUEVic


Inici OB - Secundàries Pàgina 52\nLa incidència del coronavirus al Bages i al conjunt de Catalunya està remetent en les últimes setmanes. Sense estar la situació controlada, les dades de la darrera setmana a la comarca central conviden a l'optimisme. El risc de rebrot, per exemple, ha baixat als 86 punts. És la xifra...\nSallent impulsa el projecte del primer habitatge cooperatiu del municipi\nL'Ajuntament de Sallent va presentar el nou projecte cooperatiu d'habitatge. Malgrat que encara no se sap la data exacta de les obres, el cost total serà de 2 milions i mig d'euros sense IVA i es buscarà el finançament extern del 80% i la sol·licitud d'ajuts públics. Ho explica...\nCastellbell vol el nou institut a la Vall de Montserrat però la idea de l'Ajuntament no acaba de convèncer a Educació. L’Ajuntament diu que és el solar adient i de disposició immediata, mentre que el departament aposta per un espai més cèntric però no és municipal. L’Ajuntament de Castellbell i...\nEl Departament de Salut ha instal·lat el catorzè mòdul de reforç a l’atenció primària a Sallent. Es preveu que en quinze dies, quan s’hagi equipat, es posi en funcionament. Onze dels catorze mòduls ja estan en ple funcionament i els tres últims que s’han instal·lat ho faran els propers...\nEl Bages rebrà més de mig milió d'euros per reactivar la seva indústria. El projecte està liderat per l'Ajuntament de Manresa i el Consell Comarcal, i compta amb el suport de 29 ajuntaments. Manresa ha acollit aquest dijous la presentació del programa ‘Bages TTT’ (Treball, Talent i Tecnologia), que permetrà...\n1...515253...73Pàgina 52 de 73


Participació d’Ecosol a la jornada transfronterera d’Economia Social, Solidària i Inserció Social i Professional » Grup Èxit\nAquesta última, actualment interpel·la les solidaritats, les modalitats de consum i la relació amb el medi ambient en un context de mutacions socials (mundialització, liberalització, uberització). L’atur estructural de massa, la pobresa creixent i la precarietat cada vegada més visibles refermen la necessitat d’estructurar itineraris d’inserció duradors pels individus i el col·lectiu. Llavors, com millorar la igualtat d’oportunitats en les pràctiques d’inserció? Quines són les pràctiques inspiradores i innovadores, quins els impactes sobre el viure plegats? La jornada va ser un punt d’encreuament entre les mirades i els coneixements dels actors (professionals, usuaris, estudiants, investigadors) del territori transfronterer en relació a les practiques d’inserció.\nLa nostra gerent d’Ecosol, Anna Güell va participar a la segona taula rodona donant el nostre punt de vista de com la Inserció mitjançant l’Activitat Econòmica construeix noves formes de viure plegats i de com trobar formules per treballar-ho a a l’espai públic


CLOENDA DEL CONSELL D’INFANTS D’ARTÉS | Ajuntament d'Artés\nPublicat el dimarts 6 juny 2017\nEl passat dijous 1 de juny de 2017, va tenir lloc al Complex Cultural de Cal Sitges l’acte de Cloenda del Consell d’Infants d’Artés amb la presència de la Regidora d’Educació, Elisabet Carracedo.\nDurant la sessió, els/les nou Consellers i Conselleres del Consell d’Infants van presentar la feina feta aquest curs escolar que aviat tancarem.\nUn dels projectes de més embargadura ha estat l’elaboració, conjuntament amb els consells d’infants de Callús, Sallent, Santpedor i Sant Joan de Vilatorrada del Manifest “L’Escola que volem”, que es va presentar el passat 3 de maig al Parlament de Catalunya davant la Presidenta Carme Forcadell.\nL’acte es va celebrar amb tots els alumnes de 4t, 5è i 6è de les escoles Doctor Ferrer i Vedruna, un total de 190 infants (on algun d’ells també va poder participar proposant a l'Ajuntament vàries millores pel municipi). L’acte va concloure amb l’entrega de diplomes als Consellers i amb la presentació dels nous membres que formant part del Consell d’Infants el curs vinent.


La UPF és la 10a. millor universitat jove del món, segons el Times Higher Education - Arxiu - Arxiu de notícies (UPF)\nLa UPF és la 10a. millor universitat jove del món, segons el Times Higher Education - Arxiu\nPer primera vegada aconsegueix posicionar-se dins el top 10 mundial d’aquesta classificació. El THE Young University Ranking 2020 que inclou un total de 414 centres menors de cinquanta anys, situa la Pompeu Fabra en la primera posició de l’Estat i la 5a. d’Europa.\nEls dos rànquings internacionals d’universitats amb més prestigi i més reconeguts posicionen la UPF com una de les millors universitats joves del món. Les dues classificacions s’han donat a conèixer avui, 24 de juny, i certifiquen la millora de la institució. La UPF és la 10a. en el THE Young University Ranking, millorant la posició de l’any passat i entrant al top 10 mundial per primera vegada. En el QS World University Ranking 50 under 50 ocupa la posició 28, també millorant resultats en pujar 4 posicions.\nTimes Higher Education (THE), que elabora un dels rànquings universitaris de més prestigi i influència mundials, ha publicat l'edició 2020 del rànquing d’universitats joves Young University Rankings, que recull les 414 primeres institucions de tot el món (63 més que en l’edició anterior) de menys de cinquanta anys d'antiguitat.\nEn aquesta novena edició de la classificació, la UPF entra per primera vegada en el top 10 mundial i se situa com a 10a. millor universitat jove del món.\nEn les tres primeres posicions trobem, per aquest ordre, la Universitat de Ciència i Tecnologia de Hong Kong, la Universitat Tecnològica Nanyang de Singapur i la Universitat PSL de París. A escala estatal, a banda de la UPF, trobem les universitats Politècnica de Catalunya, Rovira i Virgili i Oberta de Catalunya entre les 150 primeres.\nEls resultats del rànquing s’han fet públics avui en el marc de la cimera d’universitats joves que Times Higher Education ha celebrat virtualment. La trobada ha comptat amb les intervencions de Jaume Casals, rector de la UPF, i Manel Jiménez, comissionat per a projectes d’educació i comunicació de la UPF.\n“És un esdeveniment sense precedents ni comparació possible en el nostre entorn. La meva obligació, en aquests moments, és donar les gràcies pel seu esforç extraordinari als meus companys de la Universitat”\nJaume Casals, rector de la UPF, ha valorat els resultats obtinguts i ha afirmat que “és un esdeveniment sense precedents ni comparació possible en el nostre entorn. La meva obligació, en aquests moments, és donar les gràcies pel seu esforç extraordinari als meus companys de la Universitat. Els nostres recursos i la nostra capacitat de compensació estan molt per sota d’aquest reconeixement mundial”. Ha afegit que “també vull brindar el nostre èxit al president de la Generalitat de Catalunya i el seu govern, i, en la part que els toca, al president del govern de l’estat espanyol i el seu govern, tot convidant-los a considerar seriosament el món de la universitat i la seva corol·la de recerca i innovació com una prioritat necessària en tota política optimista respecte al desenvolupament social i econòmic compatible amb la justícia, la igualtat, la cultura i el benestar planetari.”\nUn rànquing que s'adapta\nEn l’elaboració del rànquing de les millors universitats joves, Times Higher Education usa els mateixos indicadors (un total de tretze) que empra en el rànquing global, en el qual la UPF es va situar, en la seva edició 2020, en la 143a. posició global. No obstant això, el rànquing de les universitats joves atorga menys pes als indicadors vinculats a la reputació, per tal de reflectir de la manera més fidedigna possible les característiques de les institucions més joves.\nLes cinc grans dimensions d'indicadors a partir dels quals s’elabora el rànquing tenen un pes específic diferent: docència (30%), amb diverses variables relacionades amb el procés global de la docència, com la ràtio d’estudiants per professor o la reputació acadèmica de la institució; recerca (30%), obtinguda a partir del volum ingressos per recerca, la productivitat científica i la reputació de la institució en aquest camp .\nLes tres dimensions restants són les de citacions rebudes (30%), amb l’objectiu de mesurar la influència dels resultats de la recerca; internacionalització (7,5%), amb ràtios que mesuren la relació d’estudiants i professorat locals versus els internacionals, a més de la col·laboració internacional amb d’altres institucions; i ingressos del sector privat (2,5%), procedents de la transferència de coneixement.\nQS World University Ranking 50 under 50\nAvui també s’ha donat a conèixer el rànquing QS World University Ranking 50 under 50 2021. Aquesta classificació que inclou les 150 universitats del món més ben valorades de menys de 50 anys, la UPF millora els resultats de l’any passat i escala quatre posicions per situar-se en el lloc 28. A més, la Universitat també ocupa la primera posició estatal i la setena europea en la classificació.\nEn les tres primeres posicions del rànquing trobem, per aquest ordre, la Universitat Tecnològica Nanyang de Singapur, la Universitat de Ciència i Tecnologia de Hong Kong i l’Institut Avançat de Ciència i Tecnologia de Corea del Sud.\nA escala estatal, a banda de la UPF, trobem les universitats Carlos III de Madrid, Politècnica de Catalunya i l’IE, en les posicions 35, 36 i 37, respectivament. També hi apareixen les universitats Politècnica de Madrid, de Alcalà, Ramon Llull i Rovira i Virgili.\nLa Pompeu Fabra millora la seva posició en el rànquing global de QS\nLa UPF situa Negocis i Economia i Dret entre les 75 millors del món en el rànquing Times Higher Education per àmbits


Inauguració III Festival 10 Sentidos - Andrea R.Lluch Andrea R. Lluch\nInici / Bloc / Inauguració III Festival 10 Sentidos\nInauguració III Festival 10 Sentidos\nComunicació, Disseny Web, Producció Audiovisual, Publicitat i Màrketing, Social Media\t0 Comentaris\nart, arts escèniques, branding, cine, community manager, cultura, dansa, Festival 10 Sentidos, fotografia, gestió cultural, integració, museus, música, periodisme, reputació online, RRPP, teatre, Valencia, xarxes socials\nCartell promocional del III Festival 10 Sentidos dissenyat per Mr.Simon.\nI per fi ha arribat el dia. Després de mesos d’intens treball amb tot l’equip de GmExpresa avui dimecres 23 d’octubre al Centre Cultural del Carme de València tindrà lloc la inauguració del IIII Festival 10 Sentidos.\nA les 19:30h l’espectacle ‘En mis cabales’ de la companyia José Galán. Recorda que si vens 1 hora abans podràs accedir, si les hagués, a les entrades gratuïtes que no hagin estat retirades.\nI a les 20:30h el concert de El Langui i Gitano Antón i la seua banda La Excepción, amb entrada lliure i gratuïta fins a completar aforament. Però si et resulta impossible vindre, pots veure-ho en directe a través de la nostra pàgina web www.festival10sentidos.com.\nPer a la resta d’espectacles que es donaran cita en aquesta tercera edició estan totes les entrades exhaurides, però recorda que si vens 1 hora abans de cada espectacle podràs accedir, si les hagués, a les entrades gratuïtes que no hagin estat retirades.\nA més, durant la resta de la setmana al Festival 10 Sentidos comptem amb moltes activitats que són d’ENTRADA LLIURE I GRATUÏTA FINS A COMPLETAR AFORAMENT. Us hi esperem!\nEXPOSICIÓN ONLINE TE REGALO MI MIRADA Fundación FANDACE / www.festival10sentidos.com\nTaiat Dansa, la il·lusió d’un nou projecte… Taiat Dansa estrena nova pàgina web Periodista, social media strategist, community manager… Qui sóc? Els col·laboradors en Comunicació i Edició en Xarxa – Andrea R.Lluch\nart arts escèniques branding cine community manager cultura dansa Festival 10 Sentidos fotografia gestió cultural integració museus música periodisme reputació online RRPP teatre Valencia xarxes socials\n→ Participació en el projecte 13historiasreales\t← El web personal de Gemma Lluch


Els taurons més antics i esquius del món van quedar finalment capturats al vídeo | Ciència - Oceà Àrtic\nEls taurons més antics i esquius del món van quedar finalment capturats al vídeo | Ciència\nEl tauró de Groenlàndia és una de les espècies marines més grans del món, amb una longitud de més de 19 peus. Tot i això, aquests peixos, que prefereixen les aigües profundes i fredes dels oceans àrtics i atlàntics del nord, han eludit en gran part els estudis científics.\nAquests taurons de vida ridículament llarga són més antics que els Estats Units i encara ho viuen\nLa seva evasivitat posa en relleu el poc que sabem sobre els ecosistemes marins àrtics i quant podem aprendre desenvolupant i emprant noves tecnologies.\nPer a científics com nosaltres, l'observació i el seguiment d'espècies marines poden ser un desafiament en les millors circumstàncies. Però el mostreig a profunditats extremes i en aigües estacionalment cobertes de gel és especialment difícil.\nEls investigadors Brynn Devine (dreta) i Laura Wheeland a bord del vaixell Kiviuq I davant de la comunitat de Grise Fiord, al sud de l’illa d’Ellesmere, el 2016.(Laura Wheeland, autora facilitada)\nTot i això, recentment hem captat algunes de les primeres imatges de vídeo submarí de taurons de Groenlàndia a l’Àrtic canadenc. Els enregistraments ens van donar una valuosa informació sobre la seva abundància, mida i comportament, així com la seva distribució a l’Àrtic canadenc.\nhistòria de la promesa de fidelitat\nAquestes troballes són el primer pas cap a tancar una important bretxa de coneixement sobre l’estat de la població del tauró de Groenlàndia.I ho vam fer sense treure taurons de l’aigua.\nFins ara, la majoria del que sabíem sobre els taurons de Groenlàndia provenia dels registres històrics dels desembarcaments comercials. Es van pescar a l'Atlàntic Nord pel fetge greixós fins al 1960. Encara es produeix una collita limitada a Groenlàndia, i l'espècie es troba de vegades com a captura accessòria en les pesqueries que es produeixen dins de la seva àrea geogràfica.\nPerò a les zones de l’Atlàntic Nord i de l’Àrtic on històricament no s’ha produït la pesca comercial —com les aigües de l’arxipèlag àrtic canadenc—, la seva àrea geogràfica completa ha estat desconeguda.\nA causa del seu comportament lent i aparentment letàrgic, el tauró de Groenlàndia forma part de la família dels taurons dormidors. Tot i ser notablement nedadors lents i efectivament cec, gràcies als paràsits oculars, el tauró de Groenlàndia és un dels principals depredadors de l’Àrtic.\nUn petit tauró de Groenlàndia, de menys d'1,5 metres de longitud, observat a l'interior de Scott Inlet al nord de l'illa de Baffin.(Brynn Devine, autor proporcionat)\nTot i que s’alimenten principalment d’un bufet divers de peixos que viuen al fons, n’hi ha algunes proves que poden capturar foques vives. Segueix sent un misteri per als investigadors com atrapar aquests mamífers marins que neden ràpidament.\nEls taurons de Groenlàndia són, amb diferència, els peixos més grans de l’Àrtic. Ells rivalitzen amb el gran tauró blanc de longitud, si no el seu factor de por.\nEls científics també han desconcertat la seva vida i les taxes de creixement. Sembla que creixen molt lentament (menys d’un centímetre a l’any) i es creu que no arribar a la maduresa fins que les femelles tenen una longitud de 15 peus i els mascles mesuren uns 10 peus de llargada.\nTambé tenen una vida útil notable. Recentment, els científics van utilitzar tècniques de datació per radiocarboni a la lent d'un tauró de Groenlàndia i es va trobar que poden viure més de 272 anys , convertint l'espècie en el vertebrat més longeu del planeta.\nTot i que es tracta de trets impressionants, la seva edat i mida gran fan que els taurons de Groenlàndia siguin més vulnerables als estressors com la sobrepesca o la pèrdua d'hàbitat que altres peixos.\nEls científics saben poc sobre els taurons de Groenlàndia que viuen a les aigües no pescades de l’àrtic canadenc oriental. Per ajudar a recopilar informació sobre els taurons que resideixen en aquesta regió, vam capturar càmeres amb calamars i les vam deixar caure a les aigües profundes de Nunavut.\nDesprés de dues temporades estiuenques, vam tenir més de 250 hores de vídeo en alta resolució enregistrades des de 31 ubicacions.\nla banda original de dixieland jass:\nEls taurons de Groenlàndia van arribar al 80% dels nostres desplegaments. Vam utilitzar el vídeo per distingir un individu del següent en funció de les seves marques de pell exclusives, un mètode que els investigadors també utilitzen per identificar els taurons balena i els taurons blancs. En total, vam identificar 142 taurons individuals.\nEls vídeos també ens van proporcionar informació addicional sobre els taurons, inclosa la seva longitud i velocitat de natació. En alguns llocs, els taurons eren relativament petits (de menys d'1,5 metres de longitud), en altres, feien més de tres metres, però és probable que gairebé tots siguin massa joves per reproduir-se.\nEls investigadors utilitzen cada vegada més el vídeo per estudiar la fauna marina. Les enquestes fetes amb càmeres eliminen els efectes adversos de les enquestes científiques de palangre, on els peixos es capturen als ganxos. Tot i que els taurons són alliberats més tard, molts pateixen l'estrès de captura o poden quedar embolicats en els aparells de pesca, cosa que pot provocar la mort.\nVam fer la major part d’aquest treball a la regió de Tallurutiup Imanga (Lancaster Sound), que podria arribar a ser L’àrea marina protegida més gran del Canadà .\nAquesta zona és coneguda com a base vital per a l'alimentació i el viver de moltes espècies àrtiques, tant ecològiques com Importància cultural inuit , incloses balenes, aus marines, óssos polars, foques i morses. Les nostres dades de vídeo ara mostren que aquesta zona pot ser important també per als taurons de Groenlàndia, almenys durant els mesos d’estiu.\nMapa de desplegaments de càmeres amb esquer on es van observar taurons de Groenlàndia, amb mides de símbols proporcionals al nombre d’individus distingits de cada conjunt. La ‘X’ indica conjunts on no s’han observat taurons.(http://www.nature.com/articles/s41598-017-19115-x, CC BY)\nA més, atesa la importància dels depredadors principals a controlant la dinàmica dels ecosistemes marins d’alta latitud, el paper dels taurons de Groenlàndia pot representar un vincle important a les xarxes tròfiques de l’Àrtic.\nEn un moment en què els oceans s’escalfen ràpidament, La coberta de gel marí de l’Àrtic s’està reduint i n’hi ha augment de l’interès per la pesca i la conservació de l’Àrtic , és important que entenguem els dominis d’aquestes criatures grans i antigues.\nBrynn Devine, Ph.D. candidat a la Universitat Memorial de Terranova\nJonathan A. D. Fisher, científic investigador, Memorial University de Terranova\ncom és un tauler ouija\njane elliott d'ulls blaus d'ulls marrons\nhi ha hagut mai president de batxiller\nla història del primer acte de gràcies\nel que va passar el 1968 a Amèrica


recomana.cat - Crítica de l'obra: La taverna dels bufons | Un repte majúscul que necessita algun recosit per Jordi Bordes\nEls bufons són els que poden dir qualsevol bestiesa al rei. La seva follia els dóna el dret a dir veritats com temples gràcies a la seva desmesura. Martí torras i Denise Duncan han fet un recosit laboriós de les rèpliques dels actors còmics de Shakespeare. No és una labor nova perquè ja ho van intentar (per citar alguns exemples) Xicú Masó i Carles Martínez en Els folls de Shakespeare (T. Alta, 2013) i Konrad Zschiedrich a Falstaff (Akadèmia, 2016). La dramatúrgia situa els dos actors còmics de la companyia de Shakespeare als llimbs. Estan esperant que Shakespeare els redimeixi. Ells se senten menystinguts perquè no poden demostrar personatges de profunditat com són els dramàtics. De fet, una trama ben similar al Moustache (a cop de claquè, aixó sí) de Coco Comín, a l'Apolo.\nShakespeare, com un Pirandello més (Sis personatges en busca d'autor) dóna dret als seus personatges a morir-se a escena., o no. De fet, Tom Stoppard ja va plantejar aquesta injustícia actoral a Rosencratsz i Guilderstern són morts. El salt mortal de La taverna dels bufons és que, els que es queden als llimbs és, aquesta vegada, l'actor no pas el personatge. Per això, esdevé un petit homenatge als actors que la memòria esborra massa de pressa, efectivament.\nL'entrada dels Berros de la Cort com a animals del bosc fantàstic d'El somni d'una nit d'estiu és una molt bona idea. Però potser es desaprofita que hi tinguin més joc, que toquin amb solos o duets per ampliar l'espai escènic. I és que, aquesta peça tant treballada (amb un espai escènic molt suggerent i que amaga alguna sorpresa) passa massa estona per uns salts al buit que no són comprensibles. S'entén la soituació dels dos acors/personatges interpretats per Joan Pera i Carles Canut. També el joc descobert de Shakespeare. Però costa trobar una explicació a la necessitat del gag. És divertit, sí, veure com s'alça un salze. Però tantes ganes d'insistir en què els dos actors volen passar-la magra al seu dramaturg acaba sent massa reiteratiu. A què hi treu cap? Potser és que ha faltat a aquests dos actors (de trajectòria de gran envergadura) confiar més en la trama i atrevir-se a fluir per aquests llimbs amb espasa i malles. El gir final, tot i que li falti un element que l'elevi, demostra la versatilitat actoral dels dos degans de l'escena, generosos l'un amb l'altre.


Saló Internacional del Còmic de Barcelona 2017\nEngel & Völkers Barcelona > Blog > Saló Internacional del Còmic de Barcelona 2017\nCom cada any, la Fira Barcelona Montjuïc acollirà una nova edició del Saló Internacional del Còmic. A diferència d'anys anteriors, la 35 edició d'aquest certamen, el més important a nivell nacional i tota una referència internacional en el sector, s'avança un mes, celebrant entre els dies dijous 30 de març i diumenge 2 d'abril.\nAquesta 35 edició del Saló Internacional del Còmic de Barcelona es presenta com la més ambiciosa de totes les que s'han celebrat fins al moment. Així ho indica l'augment de la seva superfície, que ocuparà 50 000 m², incrementant en un 10% respecte a l'any anterior.\nCom en cites anteriors, en aquesta edició està convocada al Saló del Còmic una nodrida representació d'autors, llibreries, editors, diferents associacions i col·lectius professionals, distribuïdors de cinema i televisió i companyies de videojocs.\nCom a eix temàtic el 35 Saló del Còmic i mostra gràfica del cartell oficial del certamen, dissenyat per Jaime Calderón, se cita la important presència de l'aviació en aquest món. Per commemorar el gènere, se celebrarà una exposició amb avions reals pertanyents a diferents èpoques i un seguit d'activitats relacionades amb el tema.\nUna altra de les activitats que compten amb més atractiu en aquesta edició és l'exposició commemorativa del centenari de l'emblemàtica revista TBO, en la qual s'exposaran 100 originals i es realitzarà un repàs per la feina de molts dels seus autors, comptant amb un apartat especial dedicat a Josep Maria Blanco, que va ser guanyador del Gran Premi concedit pel Saló durant l'edició de 2016.\nEl món sempre agitat dels superherois no faltarà tampoc en aquesta cita de 2017. En aquest cas, amb l'exposició titulada "Superherois fora de control", que compta amb una mostra de 25 personatges tan icònics com Hulk, Deadpool, Harley Quinn, Llop, jutge Dredd o La Màscara.\nTambé una empresa tan important en el món dels videojocs com Nintendo tindrà la seva representació en el certamen, com a patrocinador, alhora que presentarà la seva nova consola, Switch.\nA més de totes aquestes exposicions, la mostra oferirà al públic diferents activitats culturals amb contingut lúdic i formatiu. Des tallers de còmic i aerografia, fins animació o impressió 3D, passant per tallers de YouTubers, zona de videojocs, espai infantil, concursos de cosplay i diverses conferències i presentacions augmentaran l'oferta d'aquesta edició del Saló del Còmic.\nLa repercussió internacional d'aquest Saló del Còmic de Barcelona es demostra amb la presència de grans editorials de tot el món, entre les quals destaquen Challenging Comics, DC Comics, Marvel Comics, l'editorial francesa Glént-Vents d'Ouest o Sergio Bonelli Editore de Itàlia.


a vegades (un blog d'en Roger Simeon): d’abril 2010\na vegades (15)\na vegades (14)\nA vegades en Josep i la Maria tenen alguna cosa per celebrar. Ja sigui l'aniversari d'ell -que no, no, no vol pas que la Maria li regali res, que no cal, que ell no necessita res (però pobre d'ella si no ho fa!)-, o bé l'aniversari d'ella que, encara que per ella els anys no passin, que cada vegada sembla fer-se més jove i totes aquestes coses que s'han de dir a les dones que ja tenen una certa edat (de vegades tan poca com 25), doncs també és una personeta i, com a tal, també és afectada pel pas del temps. El què passa és que a ella el temps, que deu ser home i enamoradís, la tracta molt millor que als altres.\nI, de tant en tant, l'aniversari és la marca d'allò que un dia van fer, van deixar de fer, o van desitjar de fer, però mai s'atreviren a fer. I això sí que fa mal: aquests fantasmes d'un futur no viscut que ens perseguiran tota la vida, sí que fan mal.\nI ara toca l'onomàstica d'un dia especial per la parella. Un motiu d'unió però, sobretot, de balanç.\nSí, aquests dies de celebració comporten sempre en la vida d'en Josep i la Maria unes aferrissades reflexions i un profund mirar endarrere, que el pou és molt fons i hi ha moltes coses per mirar. Ha passat un any més i cal saber si l'hem aprofitat o si l'hem malbaratat. I en un any passen moltes coses. Un any és molt temps. Es pot conèixer gent nova, oblidar a antics coneguts, retrobar amics, crear enemics, tancar portes, obrir-ne de noves i misterioses... sí, en un any pot passar de tot.\nNo és d'estranyar, doncs que en Josep i la Maria decideixin celebrar aquest dia amb un bon sopar i una millor ampolla de vi. Tothom sap que el vi ajuda a recordar però, principalment, ens permet oblidar.\nPublicat per Roger Simeon a les 14:16 0 comentaris\nEtiquetes: aniversaris, Josep, Maria, quotidianitat\nA vegades ens bloquegem i creiem que res té sentit. Arriba el cap de setmana i resulta que és exactament igual que l'anterior, que ens avorrirem tant com sempre, que el malbaratarem de la mateixa manera. El cel s'enfosqueix, els núvols ens sobrevolen: la pluja resulta imminent. Mirem al cel i ens maleïm per haver decidit estendre la roba, però ara ja està xopa i no hi ha res a fer. Són aquesta mena de dies els que en Josep detesta. Els que odia de debò. Perquè veu com passa la vida, com s'escola entre els dits i no hi pot fer res.\nFins que ens desbloquegem. Fins que sense saber molt bé com, trenquem el malefici. Fins que ens trobem anant al teatre i disfrutant d'una obra per la qual no n'apostàvem res. Fins que el teatre va acompanyat d'un sopar amb la Maria. Fins que en Josep recorda què és allò realment important en aquesta vida. I no són pas ni els diners, ni les propietats, ni el poder, ni les inversions. Són les coses petites, aquelles que et fan feliç sense demanar-te res a canvi. Són els moments compartits amb aquells que estimes. Són unes rialles de tot cor que ningú t'ha forçat. Són les tardes perfectes.\nPublicat per Roger Simeon a les 14:28 0 comentaris\nEtiquetes: bloqueig, felicitat, Josep, Maria, teatre


Grau en Criminologia | Emagister\nEmagister.com et presenta el Grau en Criminologia, una titulació que fa part de la branca de les ciències socials i jurídiques. El grau compta amb un pla formatiu de 4 anys de durada i 240 crèdits ECTS (Sistema Europeu de Transferència de Crèdits). La titulació es desenvolupa amb una metodologia docent teoricopràctica (combina la teoria amb tasques pràctiques).\nEl grau en criminologia forma l’alumne per poder analitzar i comprendre científicament els fenòmens criminals que es produeixen en la societat, conèixer les teories criminològiques per interpretar els fets delictius, els principis de l’anàlisi del crim i realitzar tasques de prevenció i control de la delinqüència i dels fets criminals.\nAmb aquesta titulació pots optar a feines com agent dels cossos i forces de seguretat; assessor de seguretat pública i privada; assessor en criminologia i política criminal; assistència i atenció a les víctimes; seguretat privada; promotor de l’acció social en campanyes de difusió de mesures per reduir la delinqüència; etc.\nVeure graus en Criminologia\nPla d'estudis del Grau en Criminologia\nSurtides Laborals del Grau en Criminologia\nEls graduats en Criminologia poden treballar tant en l'àmbit privat com en el públic. Poden exercir com a agent dels cossos de seguretat, assessors de seguretat, atenció a les víctimes, centres penitenciaris, política criminal, etc. També poden treballar en la investigació i la docència especialitzada.\nLlicenciatura de Criminologia\n...l'ocupació del mètode empíric. A més, la metodologia online d'UNIR amb classes en directe i en diferit, permet a l'alumne la major flexibilitat possible... Veure'n més\n...Psiquiatria Forense Penologia I Dret Penitenciari Habilitats Per a la Intervenció Social I Educativa En El Delinqüent Prevenció I Tractament De la Delinqüència... Los mejores profesores: Equipo Docente... Veure'n més\n...a més de la titulació oficial en criminologia. Tecnologia i gestió de la informació i del coneixement Introducció a la criminologia Sociologia General... UDIMA ofrece los Títulos de Grado, unas titulaciones de nueva generación. Homologadas según las Directrices de Bolonia que permitirán que tus estudios sean plenamente reconocidos en la Unión Europea. otorgado por Universidad a Distancia de Madrid (UDIMA) (Titulación oficial del Estado)... Veure'n més\n...professionals formats en aquest àmbit donada la notòria evolució en els últims anys (tant en nombre com en la magnitud de les conseqüències)... Veure'n més\n...Ens posarem en contacte amb tu per informar-te i resoldre tots els teus dubtes. DRET CIVIL, FUENTES DEL DRET ANTROPOLOGIA SOCIAL I FORENSE DRET CONSTITUCIONAL... Los mejores profesores: Carolina Pascual Pérez... Veure'n més\n...Bàsica 12 Anual 2º DRET PENAL Obligatòria 12 Anual 2º MEDICINA LEGAL I FORENSE. Obligatòria 12 Anual 2º PSIQUIATRIA FORENSE Obligatòria 6 2 2º DRET PROCESSAL... Los mejores profesores: UEMC Profesores... Veure'n més\n...assessorar i intervenir en qualsevol delicte, en prevenció o en reacció al mateix. Est ofereix pràctiques virtuals o presencials en centres en actiu del món penitenciari... Veure'n més\n...tan presents en la societat actual. Aquest grau ofereix una formació completa i global mitjançant una perspectiva teòrica i una àmplia experiència pràctica... Los mejores profesores: María Jesús Pesqueira... Veure'n més\n...humà Fonaments biològics de la conducta Cristianisme i ètica social Sociologia general Anglès I (Diploma) Història de la psicologia Pràctiques de destreses... Veure'n més


Segells de molts llocs del món\nEl 9 d'octubre se celebra el Dia Mundial de Correus, perquè aquest dia de l'any 1874, es va fundar la UPU (Unión Postal Universal), que és l'organisme de les Nacions Unides, encarregat de l'organització i millora de la correspondència (cartes, paquets...)\nCada any per a aquesta data, molts països fan activitats per donar a conèixer a la gent, la importància que té el sector postal a les nostres vides. S'organitzen conferències, tallers, jornades de portes obertes, etc...\nTambé es fan moltes exposicions filatèliques. Però saps què és la filatèlia?\nEs tracta de l'art de col·leccionar segells i altres objectes relacionats amb el món de correus i la seva història (cartes, targetes, àlbums...)\nJa no es reben tantes cartes com abans, però segur que alguna vegada has tingut a les teves mans un sobre, i has vist que porta un trosset de paper enganxat, en el que hi ha alguna imatge, oi? Aquest tros de paper es diu segell.\nMolta gent considera la filatèlia com un passatemps, però també és una manera d'aprenentatge, ja que els segells aporten molta informació sobre la història, pintors i els seus quadres, escriptors i les seves obres, investigadors i els seus descobriments... i també són veritables obres d'art.\nHi ha moltes persones al món que comparteixen aquesta afició. Si algun diumenge vas al Mercat de Sant Antoni de Barcelona, trobaràs alguna paradeta on veuràs com la gent compra i ven segells (i altres coses com bitllets, còmics, etc...), alguns d'ells són molt valuosos.\nSi vols conèixer més coses sobre la filatèlia, a les biblioteques de la Xarxa Municipal de Barcelona, podràs trobar llibres sobre aquest tema, com El Món màgic dels segells, i La Filatelia : qué y cómo coleccionar, entre d'altres.\nSabies que pots fer el teu segell? Correus posa a disposició de tothom, aquesta opció. Si t'animes a fer el teu segell, clica el següent enllaç.


El foc, que s'ha produït al voltant de les 10.00 hores, ha afectat per complet el vehicle pesant.\ndijous, 14 de febrer 2019 - 12:58h\nEfectius de bombers extingint les flames | Consorci Provincial de Bombers de València\nAquest matí s'ha originat un incendi en un camió frigorífic que circulava per l'autovia A-7 a l'altura de Torrent, a l'Horta. El foc, que s'ha produït al voltant de les 10.00 hores, ha afectat per complet el vehicle pesant, que es trobava en el punt quilomètric 345 de l'A-7 direcció Barcelona. Es desconeixen de moment les causes que han provocat el foc.\nPer tal de sufocar les flames de l'espectacular incendi s'han desplaçat efectius de bombers del Consorci Provincial de Bombers de València, dels parcs de Torrent i Silla. La intervenció dels bombers ha finalitzat a les 12.10 hores.\nImatge del camió calcinat | Consorci Provincial de Bombers de València\nEl camió ha quedat completament calcinat, però no s'han registrat ferits ni cap altre dany personal. Pel que fa al tràfic ha patit retencions de fins a tres quilòmetres en la zona. S'ha arribat a tallar el carril dret d'aquesta via.\nMatí de retencions a les entrades i eixides de València\nA banda d'aquest incendi, un matí més s'han registrat retencions en els accessos a la ciutat de València. Un accident en la V-21 ha centrat part dels problemes de circulació de primera hora del matí, tot i que altres vies, com la CV-35 o la V-30 també han registrat destacables retencions.\nL'accident registrat a la carretera V-21, en l'accés nord a València des d'Alboraia, ha provocat, en alguns moments, fins a 5 quilòmetres de retencions, tal com informava la Direcció general de Tràfic. A més, aquest accident ha obligat a tallar el carril central de la via.\nPer altra banda, la CV-35 s'ha vist afectada al seu pas per Paterna i Burjassot. En el cas de Paterna es registraven fins a 2 quilòmetres de retencions, del punt quilomètric 10,5 al 12,5 decreixent, mentre que a Burjassot la retenció també era de 2 quilòmetres, del punt quilomètric 3,5 a 5,5 decreixent.\nPel que fa a la V-30, el matí també ha sigut complicat a Quart de Poblet i Xirivella. Aquesta via ha registrat fins a 3 quilòmetres i mig de retencions a Quart de Poblet (punt quilomètric 10,5 a 7 creixent), i fins a 1,5 quilòmetres d'embús a Xirivella, del punt quilomètric 7,5 a 9 decreixent.\nTambé s'han registrat retencions de 2 quilòmetres a la CV-30 a València, 2,5 quilòmetres a la CV-36 també a la capital, i 1 quilòmetre a la N-220 a Manises.\nbombers Incendi camió


Blog de Pepa Chesa: 08/2008\nLa recent dinàmica sociopolítica del País Valencià, caracteritzada per un creixement econòmic amb peus de fang i que compta amb un suport social popular (potser populista), està relacionada amb l'hegemonia absoluta i absolutista del PP i la crisi del PSOE valencià. Mentrestant, el valencianisme polític, que representa el BLOC, es mou amb certa inseguretat entre la innovació i la tradició. Hem introduït noves formes de fer política (des de baix cap a dalt), però operem encara amb esquemes de fons propis del passat. La societat valenciana ha canviat, i molt: els processos de globalització i d'individualització han canviat les formes i els continguts amb què les persones entenen les seues identitats. I el nostre és un projecte polític que no pot funcionar bé si no capta i treballa per les expectatives i desitjos de desenvolupament biogràfic i històric de les persones que viuen en este territori nostre que anomenem País Valencià. I els resultats de les darreres eleccions autonòmiques ens van mostrar en la praxis, quant d'important és aconseguir-ho.\nÉs ben cert, però, que en la dinàmica política quotidiana, les persones, les dones i els homes del BLOC, estem més dedicats a resoldre qüestions del dia a dia, més a curt termini que no a llarg termini. El temps que podem dedicar els diputats, els regidors i alcaldes, així com els responsables de partit de cada escala territorial (local, comarcal o nacional) al pensament teòric i a l'elaboració de propostes de resolució de conflictes socials, innovadores i efectives, està molt limitat. Les dinàmiques de relació interna al partit, així com els processos de relació amb les accions dels altres partits, consumeixen una part molt important, i necessària, del nostre temps. Eixa part del nostre treball és imprescindible. Tanmateix, en estos temps de canvi accelerat, necessitem d'eines que ens permeten d'anticipar-nos als esdeveniments del nostre entorn més immediat, però també més allunat, en el temps i en l'espai. I la manera d'aconseguir-ho pense que és amb la introducció d'un plus de complexitat en la nostra acció, en la nostra organització. Des del meu punt de mira, és ja inajornable que sigam capaços de dotar-nos de vincles amb algun 'Think Tank', o alguns.\nEl nom ens arriba dels EEUU, i significa 'dipòsit d'idees'. Són organitzacions conformades per intel·lectuals i teòrics que debaten, elaboren anàlisis i fan propostes. Solen assumir un estatus d'institució privada, majoritàriament amb format de 'fundació'. I serveixen els seus debats, les seues anàlisis i les seues propostes, per a què altres organitzacions (siguen governs, empreses privades o partits polítics) preguen decisions sobre les seues línies d'accions.\nEn el nostre entorn més immediat ja som l'única força política que no en disposa d'esta mena de dipòsit d'idees. El BLOC és l'única organització política parlamentària que no té vincles amb cap think tank. N'hi ha d'independents, com ara el Cercle d'Estudis Soberanistes (la dels López: López Tena i López Bofill), però els partits també en tenen de fundacions d'esta mena, lligades d'alguna manera a la seua estructura, i amb major o menor èxit en els seus resultats. El PSOE té una xarxa de fundacions amb finalitats diverses (idees, formació, edició i publicació...) a les que es pot accedir des de la mateixa web socialista : la Fundación Jaime Vera, la Fundación Pablo Iglesias o la Fundación Sistema . Els socialistes catalans també tenen la seua: la Fundació Rafael Campalans , i els socialistes valencians la pròpia: la Fundació Societat i Progrés . Però, potser, la més mediàtica ha estat la del PP, la Fundación para el Análisis y los Estudios Sociales (FAES). També el PCE en disposa d'una, la Fundación de Investigaciones Marxistas (FIM).\nPerò no només en l'àmbit espanyol trobem esta proliferació de think tanks que treballen per als partits polítics. Al País Basc, el PNB compta amb la col·laboració de la Fundació Sabino Arana i Eusko Alkartasuna amb la Fundación Alkartasuna . O Galiza, el Bloque Nacionalista Galego amb la Fundación Galiza Sempre . I Catalunya, potser ja coneguem la Fundació Catalanista i Demòcrata 'Trias Fargas' de Convergència Democràtica de Catalunya, o la Fundació Josep Irla d'ERC; però potser menys coneguda és la que té també Iniciativa per Catalunya, la Fundació Nous Horitzons .\nVaja, tothom amb representació parlamentària disposa d'alguna fundació que exerceix de think tank, de dipòsit d'idees, que facilita la faena del conjunt de l'organització, més centrada en el dia a dia.\nAl BLOC ens cal també, ja fa temps que ens cal, però més ara, si cap, ja que disposem de parlamentaris. Necessitem d'un espai allunyat dels debats organitzatius interns, un espai privilegiat de llibertat on es puga pensar allò aparentment impensable, un lloc que afavorisca la creativitat, d'idees, d'anàlisis, de propostes... Un dipòsit d'idees del que l'organització puga poar a l'hora de prendre les seues decisions. Al País Valencià, a la seua societat, hi ha persones, i també organitzacions, que treballen potser massa aïlladament en l'elaboració d'anàlisis i de propostes valencianistes; donem-los l'oportunitat que eixes propostes puguen arribar a les institucions, a l'espai públic de debat polític, que siga el BLOC qui puga oferir eixe espai valencianista i progressista. Tots i totes guanyarem.\nPublicat per Pepa Chesa a les 7:31 p. m. 14 comentaris\nA l’estiu, Rafa i jo aprofitem per fer un viatge una mica més llarg. Enguany, la necessitat de desconnectar i aïllar-nos en nosaltres mateixos era més gran, després d’un dur any tant en l’aspecte professional com en el personal. I ens hem estat dues setmanes al Regne Unit, una a la gran ciutat de Londres i una altra a Escòcia (Edinburgh i les Highlands).\nLondres és una ciutat que sempre està be. Hem passejat per tots els barris, vist museus i monuments, hem anat a un musical sobre la vida del roquer dels cinquanta, predecessor del pop-rock, Buddy Holly, que vos recomane si teniu l’oportunitat. Hem comprat a Portobello, Covent Garden i Oxford Street, visitat Chelsea, bressol de la minifalda, i ens hem tombat a l’herba dels meravellosos parcs que té la ciutat al bell mig mateix; tot això sense oblidar-nos dels característics pubs londinencs, que sempre tenen bona cervesa.\nLa setmana d’Escòcia ha estat especial; era la primera vegada que hi érem i ens ha agradat moltíssim. Edinburgh, amb el seu Festival de Teatre en marxa, era tota la ciutat una performance contínua en els seus bellíssims carrers. Vam llogar un cotxe, i gràcies a que Rafa va resultar un crac en això de conduir per l’esquerra, vam recórrer les Highlands, plenes de paisatges que de tan bonics et posen la carn de gallina.\nLlacs enormes i de més xicotets, envoltats d’altes muntanyes atapeïdes d’arbres grandíssims, que traspuen tranquil·litat, castells per totes bandes, i ací i allà un poble. Fa la sensació que al fons sempre hi ha el so d’una gaita, que per altra banda sona sovint en castells i altre indrets.\nAl mític Loch Ness, Gordon, un independentista escocès, patró de la barca en la que passejàvem, ens contava com al 1707 es va produir la unió amb “els amics del sud” i més tard van perdre la batalla de Culloden , al costat d’Inverness, la capital de les Highlands. I que en venjança ells, els escocesos, els han enviat a Gordon Brown. Ja en serio deia que encara lluitaven i que serien independents. Nosaltres li contàvem que també eixe any vam perdre la Batalla d’Almansa i que encara ara treballem intensament per construir un País.\nTot plegat un viatge molt agradable que ens ha servit per recuperar forces i carregar bateries. Ara, a continuar la faena.\nPublicat per Pepa Chesa a les 8:42 p. m. 2 comentaris


26 d'octubre de 2021.\n20 d'octubre de 2021.\nEntrevista al regidor d'Esports de l'Ajuntament de Palamós, Joan Barba (Esquerra Republicana de Catalunya).\nEntrevista a la regidora a l'oposició de l'Ajuntament de Palamós, Roser Huete (CUP Palamós - Vila-romà).\n6 d'octubre de 2021.\nEntrevista a la regidora de Brigada, Joventut, Cementiris i Igualtat de l'Ajuntament de Palamós, Marina Àlvarez (Esquerra Republicana de Catalunya).\nEntrevista al regidor a l'oposició de l'Ajuntament de Palamós, Raimon Trujillo (Junts per Catalunya Palamós i Sant Joan).\n28 de setembre de 2021.\nPrimera entrevista política de la temporada, en aquesta ocasió al regidor a l'oposició de Palamós, Josep Coll (Partit dels Socialistes de Catalunya).\n16 de juny de 2021.\nDarrera entrevista política de la temporada, on entrevistem a l'alcalde de Palamós, Lluís Puig (Esquerra Republicana de Catalunya).\n15 de juny de 2021.\nEntrevista a la 1a Tinent d'Alcalde i regidora de Participació Ciutadana i Recursos Humans de l'Ajuntament de Palamós, Maria Puig (Esquerra Republicana de Catalunya).\n8 de juny de 2021.\n1 de juny de 2021.\n25 de maig de 2021.\nEntrevista a la regidora d'Acció Social, Ciutadania i Immigració de l'Ajuntament de Palamós (Esquerra Republicana de Catalunya).\n11 de maig de 2021.\nEntrevista a la regidora de Brigada i Joventut de l'Ajuntament de Palamós, Marina Àlvarez (Esquerra Republicana de Catalunya).\n4 de maig de 2021.\n28 d'abril de 2021.\n27 d'abril de 2021.\nEntrevista al regidor a l'oposició de l'Ajuntament de Palamós, Raimon Trujillo (Junts per Catalunya).\n21 d'abril de 2021.\nEntrevista al regidor de Medi Ambient de l'Ajuntament de Palamós, Xavier Lloveras (Esquerra Republicana de Catalunya).\n20 d'abril de 2021.\n14 d'abril de 2021.\n13 d'abril de 2021.\nEntrevista al regidor de Seguretat i Mobilitat de l'Ajuntament de Palamós, Alfons Bartolomé (Esquerra Republicana de Catalunya).\n6 d'abril de 2021.


CONCURSO / ESCOLETA LLUBÍ ’17 | R arquitectes\nCONCURSO / ESCOLETA LLUBÍ ’17\nEls quatre pilars de l’aprenentatge • 4 aules x 4 ambients\nCada aula està associada i s’estén a un jardí. Cada jardí acollirà un programa ben diferenciat per estimular al nin en les diferents parts de l’aprenentatge, l’objectiu és el fet de gaudir a través dels sentits i la seva finalitat, la consecució de la felicitat. Des del punt de vista espacial és una heterotopia, un espai que pretén traslladar-nos a diferents punts o llocs de l’illa.\nJ 01_ Contacontes • LLEGIR\nUn jardí zen o pla, es conforma al voltant del gran arbre que existeix a la parcel·la. Es dibuixa com un paraigua protector per desenvolupar el sentit de l’oïda i la imaginació. Un espai per introduir l’hàbit de la lectura a edats primerenques d’una manera lúdica i no com a una imposició.\nJ 02_ El jardí dels turons • JUGAR\nEs configura el pati de jocs amb una topografia irregular però al mateix temps suau, que permet el desenvolupament de la psicomotricitat dels infants. Composta per petites dunes i areners on el nin podrà jugar, córrer, amagar-se i on gaudir de petites aventures.\nJ 03_ Alzinar • CONÈIXER EL MEDI\nInspirat en el jardí romàntic, aquest espai reprodueix o imita la naturalesa silvestre de l’illa. És un jardí contemplatiu vinculat als nins de menys edat (0-1), una delícia pels sentits de la vista, l’oïda i l’olfacte, dota a l’aula de pau i tranquil·litat creant un ambient harmoniós.\nL’alzinar dóna presència a tot el centre i és un important espai de transició i relació entre el carrer i l’entrada. El seu perímetre singular resol el canvi d’alineacions que dóna amplitud als distints serveis d’accés. El seu objectiu és acostar la flora i fauna mediterrània a l’àmbit educatiu, per donar-la a conèixer i sensibilitzar als infants.\nJ 04_ L’horta • PRODUIR\nUn jardí productiu vinculat als nins de major edat (2-3) on esbrinar les pròpies possibilitats motrius, sensitives i expressives dels infants, progressar en l’adquisició d’hàbits i actituds saludables i observar els canvis en el seu entorn físic.\nL’escoleta s’estructura en forma d’escaquer; el quadre central està ocupat per un gran hall d’entrada a manera d’espai multifuncional. Al voltant d’aquest es va enfilant la resta del programa. Els espais així relacionats, abasten la totalitat de la parcel·la sense límits visuals fins al seu perímetre; no hi ha espais residuals i l’orde del tauler no deixa apreciar jerarquies en l’ús i la consecució dels espais. La limpidesa de la construcció deixa passar la llum que entra en totes direccions. El projecte aposta per l’aprofitament i la integritat de tots els espais de parcel·la.\nLes aules es col·loquen en parelles, dues a dues, per facilitar la tasca docent. Cadascuna d’elles té una sortida directa a l’exterior a manera d’extensió d’aula, entès per activitats a l’aire lliure. L’ambigüitat de l’interior i exterior embolica les estances entre límits resolutivament no definits.\n/ LÁMINA 01\n/ LÁMINA 02